আল-ফাত্তাহ আল-আলিম মসজিদ

আল-ফাত্তাহ আল-আলিম মসজিদ (আরবি: مَسجِد الفَتّاح العَليم) হলো মিশরের উত্তরাঞ্চলীয় কায়রো গভর্নোরেটের নতুন রাজধানীতে নিউ মিডল রিং রোডে অবস্থিত একটি মসজিদ। মসজিদটির ধারণক্ষমতা প্রায় ১৭,০০০ মুসল্লি এবং এটি ইসলামি সাংস্কৃতিক কেন্দ্র বা গ্র্যান্ড মস্কের পরে মিশরের দ্বিতীয় বৃহত্তম মসজিদ হিসেবে বিবেচিত হয়। এটি বিশ্বের অন্যতম বিশাল মসজিদ হিসেবেও পরিচিত। এই স্থানটি ৪৪.৫৫ হেক্টর (১১০.১ একর) (১০৬ ফেদান) এলাকা জুড়ে বিস্তৃত। ২০১৯ সালের ৬ জানুয়ারি মিশরের রাষ্ট্রপতি আবদুল ফাত্তাহ আল-সিসি মসজিদটি উদ্বোধন করেন। একই দিনে তিনি কায়রোর নেটিভিটি অব দ্য ক্রাইস্ট ক্যাথিড্রাল উদ্বোধন করেন। আকার ও নির্মাণ মোট ৪৫ হেক্টর (১১০ একর) এলাকার ওপর নির্মিত এই মসজিদটি মোট আয়তনের দিক থেকে বিশ্বের দ্বিতীয় বৃহত্তম মসজিদ হিসেবে বিবেচিত। এতে একটি ল্যান্ডিং ফিল্ড, ২,৬৫০টি গাড়ির জন্য কার পার্কিং, পরিষেবা এবং মসজিদের কার্যক্রমের জন্য ৬০ জন কর্মীর সংকুলান হয় এমন একটি প্রশাসনিক ভবন রয়েছে। সবুজ এলাকা মসজিদের মোট আয়তনের এক-তৃতীয়াংশ যা ১,২০,০০০ বর্গমিটার (৩০ একর) এর সমান। সড়কগুলো মোট আয়তনের ১০%, যা প্রায় ৪৫,০০০ বর্গমিটার (১১ একর)। সশস্ত্র বাহিনীর প্রকৌশলী কর্তৃপক্ষ (মিশর) মসজিদের কাজে মিশরের মার্বেল ব্যবহার করতে আগ্রহী ছিল এবং নির্মাণ কাজ কেবল মিশরীয় শ্রমিকদের মাধ্যমেই সম্পন্ন করতে চেয়েছিল। মসজিদটির নির্মাণ কাজ ১৫ মাসে সম্পন্ন হয়; যা ২০১৭ সালের ১৬ জুন শুরু হয়েছিল। ছয় মাসের মধ্যে কংক্রিট ও কাঠামোর কাজ সম্পন্ন হয় এবং ২০১৮ সালের এপ্রিল থেকে ডিসেম্বর পর্যন্ত নয় মাসে ফিনিশিং কাজ করা হয়। স্থাপত্য মসজিদটি ৩,১৫০ মিটার (১০,৩৩০ ফুট) দীর্ঘ বেড়া দিয়ে ঘেরা। ফাতেমীয় স্থাপত্য শৈলীতে নির্মিত এর চারটি মিনার চূড়া এবং অর্ধচন্দ্র ব্যতীত প্রতিটি ৯৫ মিটার (৩১২ ফুট) উঁচু; যা উচ্চতায় ৩১ তলা ভবনের সমান। প্রতিটি মিনারে চারটি করে বারান্দা রয়েছে। মিনারগুলোর শীর্ষে ৪.৫ মিটার উঁচু স্টেইনলেস স্টিলের অর্ধচন্দ্র রয়েছে, যা উজ্জ্বল সোনালি রং দেওয়ার জন্য পিভিডি দিয়ে ট্রিটমেন্ট করা হয়েছে। মসজিদে ২১টি গম্বুজ রয়েছে। প্রধান গম্বুজটির ব্যাস ৩৩ মিটার (১০৮ ফুট), উচ্চতা ৪৪ মিটার (১৪৪ ফুট) এবং এর ওজন ৫,০০০ টন। চারটি মাধ্যমিক গম্বুজ রয়েছে যার প্রতিটি ১১.৭৫ মিটার ব্যাস বিশিষ্ট এবং মসজিদের ছাদ থেকে ৯ মিটার উঁচুতে এবং ভূমি স্তর থেকে ২৪ মিটার উঁচুতে অবস্থিত। প্রবেশপথগুলোর ওপরে ছয়টি গম্বুজ রয়েছে যার প্রতিটি ৭.৫ মিটার ব্যাস বিশিষ্ট এবং প্রবেশপথের ছাদ থেকে ৭ মিটার এবং ভূমি স্তর থেকে ১৯ মিটার উঁচুতে অবস্থিত। আইওয়ানগুলোর ওপর দশটি গম্বুজ রয়েছে যার প্রতিটি ৫ মিটার ব্যাস বিশিষ্ট এবং আইওয়ান থেকে ৩.১ মিটার উঁচুতে এবং প্রতিটি আইওয়ানের ভূমি স্তর থেকে ১৫ মিটার উঁচুতে অবস্থিত। মসজিদের মূল হলটি ৬,৩২৫ বর্গমিটার (৬৮,০৮০ বর্গফুট) এবং এতে ৬,৩০০ মুসল্লি নামাজ আদায় করতে পারেন। এখানে পাঁচটি প্রধান প্রবেশপথ ছাড়াও নারীদের জন্য দুটি আলাদা প্রবেশপথ রয়েছে। এছাড়া ৩,৪০০-বর্গমিটার (৩৭,০০০-বর্গফুট) আয়তনের সাহন চত্বরে ৩,৪০০ মুসল্লির সংকুলান হয়। মসজিদ কমপ্লেক্সটিতে ছেলে ও মেয়েদের জন্য আলাদা দুটি কুরআন হিফজ করার ঘর রয়েছে যার আয়তন ৩৪০ বর্গমিটার (৩,৭০০ বর্গফুট), একটি ৩৯৫-বর্গমিটার (৪,২৫০-বর্গফুট) আয়তনের লাইব্রেরি, প্রশাসনিক অফিসসমূহ, দুটি বৈদ্যুতিক নিয়ন্ত্রণ কক্ষসহ একটি জেনারেটর কক্ষ, স্টোর রুম, পুরুষ ও নারীদের জন্য ৯৪টি শৌচাগার সংবলিত ৪০ জনের বসার মতো একটি সম্মেলন কক্ষ এবং ৩,৫০০ ঘনমিটার ধারণক্ষমতার একটি পানির ট্যাংক রয়েছে। আরও দেখুন মিশরে ইসলাম কায়রোর মসজিদের তালিকা তথ্যসূত্র বহিঃসংযোগ উইকিমিডিয়া কমন্সে আল-ফাত্তাহ আল-আলিম মসজিদ সম্পর্কিত মিডিয়া দেখুন।